title: 2014 m. spalio 1 d. Komisijos sprendimas (ES) 2016/286 dėl valstybės pagalbos Nr. SA.20867 (12/C) (ex 12/NN), kurią Italija suteikė įmonei „Carbosulcis S.p.A.“ (pranešta dokumentu Nr. C(2014) 6836) (Tekstas svarbus EEE)

text:
4.3.2016

               LT

               Europos Sąjungos oficialusis leidinys

               L 59/1

         KOMISIJOS SPRENDIMAS (ES) 2016/286
   2014 m. spalio 1 d.
   dėl valstybės pagalbos Nr. SA.20867 (12/C) (ex 12/NN), kurią Italija suteikė įmonei „Carbosulcis S.p.A.“

         (pranešta dokumentu Nr. C(2014) 6836)

   (Tekstas autentiškas tik anglų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   atsižvelgdama į Sutarties dėl Europos Sąjungos veikimo 107 straipsnio 3 dalies e punktą,
   atsižvelgdama į 2010 m. gruodžio 10 d. Tarybos sprendimą 2010/787/ES dėl valstybės pagalbos nekonkurencingų anglių kasyklų uždarymui palengvinti (1),
   pakvietusi suinteresuotąsias šalis pateikti savo pastabas pagal minėtas nuostatas (2) ir atsižvelgdama į jų pastabas,
   kadangi:
   1.   PROCEDŪRA

               (1)

               gavusi skundą, Komisija sužinojo, kad pagal Įstatymo Nr. 80/2005 dėl skubių priemonių įgyvendinant ekonominės, socialinės ir teritorinės plėtros veiksmų planą (3) 11 straipsnio 14 dalį Italija suteikė valstybės pagalbą kasybos įmonei „Carbosulcis S.p.A.“ subsidijuoti. 2006 m. rugsėjo 6 d. raštu (ir 2006 m. gruodžio 22 d. priminimu) Komisija paprašė papildomos informacijos; ji suteikta 2007 m. sausio 25 d. raštu. 2007 m. birželio 22 d. ir liepos 27 d. raštais Komisija paprašė išsamesnės informacijos; ji suteikta dviem 2007 m. spalio 15 d. raštais. 2007 m. lapkričio 28 d. Italija taip pat pateikė informacijos.

               (2)

               2008 m. rugsėjo 8 d. ir 2009 m. birželio 17 d. raštais (ir 2009 m. spalio 6 d. bei 2010 m. sausio 21 d. išsiųstais priminimais) Komisija paprašė išsamesnio paaiškinimo; jis pateiktas atitinkamai 2008 m. lapkričio 3 d. ir 2010 m. gegužės 6 d. raštais.

               (3)

               2010 m. rugsėjo 19 d. ir 2011 m. kovo 30 d. įvyko susitikimai su Italijos valdžios institucijomis.

               (4)

               2010 m. spalio 21 d. e. raštu Komisija paprašė papildomos informacijos; ji suteikta 2010 m. lapkričio 18 ir 23 d. ir 2011 m. gegužės 10 d. raštais.

               (5)

               2012 m. lapkričio 20 d. raštu Komisija pranešė Italijai apie savo sprendimą pradėti Sutarties dėl Europos Sąjungos veikimo 108 straipsnio 2 dalyje nustatytą procedūrą dėl įmonei „Carbosulcis“ suteiktos pagalbos.

               (6)

               Komisijos sprendimas pradėti procedūrą paskelbtas Europos Sąjungos oficialiajame leidinyje
                   (4). Komisija pakvietė suinteresuotąsias šalis pateikti pastabas dėl pagalbos priemonės.

               (7)

               Italija pateikė savo pastabas 2012 m. gruodžio 21 d. raštu. Vienintelės Komisijos gautos trečiosios šalies pastabos – įmonės „Carbosulcis“ darbuotojų pastabos. 2013 m. kovo 18 d. raštu Komisija perdavė trečiųjų šalių pastabas Italijai, suteikdama galimybę į jas atsakyti; atsakymo į pastabas negauta.

               (8)

               2013 m. įvyko keletas Komisijos ir Italijos valdžios institucijų susitikimų ir keletą kartų keistasi informacija; galiausiai 2014 m. balandžio 9 d. raštu Italija pagal Tarybos sprendimą pateikė galutinį kasyklos uždarymo planą (toliau – uždarymo planas arba planas). Planas iš dalies pakeistas 2014 m. liepos 17 d.

               (9)

               Italijos valdžios institucijos pabrėžė sprendimo dėl pagalbos, iš kurios ketinama finansuoti neatšaukiamą, laipsnišką ir gerai organizuotą įmonės „Carbosulcis“ eksploatuojamos kasyklos „Nuraxi Figus“ veiklos nutraukimą (toliau – pagalbos priemonė arba priemonė) skubumą. Iš tikrųjų uždarymo planą reikia įgyvendinti skubiai, nes reikia užtikrinti, kad uždarymas būtų kontroliuojamas ir saugus, kartu būtų sumažinta regione jau kurį laiką tvyranti socialinė įtampa. Todėl pagal šį sprendimą tik vertinama 8 dalyje aprašyta pagalbos priemonė.

               (10)

               2014 m. rugsėjo 2 d. Italija atsisakė SESV 342 straipsnyje, taikomame kartu su Reglamento Nr. 1 (5) 3 straipsniu, jai suteiktų teisių į tai, kad sprendimas būtų priimtas italų kalba, ir sutiko, kad sprendimas būtų priimtas anglų kalba.

         2.   IŠSAMUS UŽDARYMO PLANO APIBŪDINIMAS

               (11)

               Įmonė „Carbosulcis“ yra vienintelė Italijos įmonė, eksploatuojanti antracito išteklius, išgaunamus kasykloje „Nuraxi Figus“, Sardinijos Sulčio Iglezientės regione. Kasykla „Nuraxi Figus“ yra vienintelė veikianti anglių kasykla ir vienintelis anglių baseinas Italijoje. Ją sudaro vienas anglių gavybos padalinys. Įmonės išgaunami produktai gali būti parduodami tik vidaus rinkoje elektros energijai gaminti (6). Visą įmonės „Carbosulcis“ produkciją nuperka gretima Portovezmės šiluminė elektrinė. Sulčio anglių vidutinė grynoji šilumingumo vertė yra 5 100 kcal/kg, vidutinis sudėtyje esančios sieros kiekis – 6,5 %, o vidutinis pelenų kiekis – 15 % Todėl anglys yra žemos kokybės, jų šilumingumo vertė maža.

               (12)

               Iš pradžių kasykla laikyta kompleksinio projekto, pagal kurį ketinta išgauti anglis ir gaminti elektrą naujoje planuojamoje statyti anglimis kūrenamoje elektrinėje, dalimi, tačiau projekto įgyvendinimas vėlavo. Nuo 1996 m. kasykla buvo eksploatuojama laikinai, laukiant, kad Sardinijos regionas suteiktų kompleksinę koncesiją, kuri taip niekada ir nebuvo suteikta.

               (13)

               Pasak Italijos valdžios institucijų, Italija nusprendė galutinai atsisakyti pradinio kompleksinio projekto idėjos ir uždaryti kasyklą, laikydamasi uždarymo plano.] Nuo 2011 m. sausio 1 d. veikla kasykloje buvo iš esmės apribota ir toliau buvo vykdoma tik minimali gavyba ir įrenginių saugumui užtikrinti reikalingi priežiūros darbai. Šia veikla rengiamasi įgyvendinti uždarymo planą. Pagal uždarymo planą numatyta subsidijuojamą anglių kasybos veiklą nutraukti iki 2018 m. pabaigos, o kasyklos eksploatavimo nutraukimo saugumo priemones baigti įgyvendinti iki 2027 m. pabaigos.

               (14)

               Italija pabrėžė ypač nepalankią ekonominę ir socialinę Sulčio Iglezientės regiono padėtį – nedarbo lygis regione yra didesnis negu likusioje šalies dalyje. Įtarimai, kad kasykla gali būti uždaryta staiga, jau sukėlė didelę socialinę įtampą, kurios kulminacija tapo [protestai ir] demonstracijos.

         2.1.   Teisinis pagrindas ir pagalbą teikianti institucija

               (15)

               Pagalbos priemonės teisinis pagrindas yra Įstatymas Nr. 99/2009 ir 2013 m. gruodžio 20 d. Sardinijos autonominio regiono tarybos rezoliucija Nr. 53/75. Sardinijos regionas ir Ekonominės plėtros ministerija yra pagalbos priemonę teikiančios institucijos.

         2.2.   Uždarymo planas

               (16)

               Pagal uždarymo planą kasyklos eksploatavimą ketinama nutraukti trimis etapais: 1) užbaigti anglių kasybą iš W3 bloko pagal kasybos ilgais blokais (angl. longwall) metodą; sutvirtinti galerijas ir atlikti papildomus darbus, kad būtų užtikrintas nuolatinis požeminių darbo aikštelių saugumas; 2) teikti išėjimo į pensiją paskatas, blokus apdirbti pagal kasybos trumpais blokais (angl. shortwall) metodą; 3) užbaigti blokų apdirbimą, sumažinti gavybos mastą, patvirtinti tolesnes išėjimo į pensiją paskatas ir papildomas priemones, darbuotojams padedant susirasti naujas darbo vietas.

               (17)

               2011 m. buvo išgauta 63 059 tonos prekybai skirtų anglių; 2018 m. tikimasi išgauti tik 30 000 tonų.

               (18)

               Pagalbos priemonės tikslas yra palengvinti kasyklos uždarymą iki 2018 m. pabaigos ir padengti 2011–2018 m. eksploatuojant kasyklą patiriamus esamus gavybos nuostolius pagal Tarybos sprendime išdėstytas taisykles. Pagal priemonę taip pat ketinama padengti ypatingąsias išlaidas, patiriamas dėl visiško kasyklos uždarymo.

               (19)

               Parengtame plane numatyta kasyklą uždaryti laipsniškai, socialiai tvariu būdu. Italija tvirtina, kad, laikantis tokios metodikos, anksčiausia galima kasyklos uždarymo data yra 2018 m. Darbuotojų skaičius bus laipsniškai sumažintas nuo 467 2011 m. iki 119 2018 m. Vyresnio amžiaus darbuotojai galės pasinaudoti išėjimo į pensiją paskatomis. Bus reikalingos papildomos priemonės, jaunesniems darbuotojams padedant susirasti naujas darbo vietas.

               (20)

               2018 m. pabaigoje likusieji darbuotojai bus reikalingi, kad atliktų saugumo ir aplinkos tvarkymo darbus – šie darbai bus pradėti užbaigus regioninį poveikio aplinkai tyrimą; numatoma, kad darbai tęsis iki 2027 m. Kai anglių kasyba baigsis, požeminė kasybos įranga bus išmontuota, o ištuštinti tuneliai bus užpildyti pelenais iš gretimos Portovezmės šiluminės elektrinės.

               (21)

               Darbuotojams, kurie įgyvendinant uždarymo planą neteks darbo anglių kasybos pramonėje, bus reikalingos naujos darbo vietos. Todėl plane numatyta priimti darbo politiką, pagal kurią ketinama padėti perkvalifikuoti darbuotojus ir palengvinti jų perėjimą į kitus sektorius.

               (22)

               Tai, kiek laiko prireiks planui iki galo įgyvendinti po kasyklos uždarymo, priklausys nuo to, kiek užtruks požeminės įrangos išmontavimas. Įvertinta, kad tai truks daugiau kaip dvejus metus.

               (23)

               Darbų trukmė taip pat priklausys nuo to, kiek laiko truks tunelių sandarinimas užpildant juos pelenų dumblu iš Portovezmės šiluminės elektrinės. Apskaičiuota, kad šie darbai truks apie šešerius metus.

               (24)

               Taip pat bus atliekami antžeminės teritorijos aplinkos tvarkymo darbai. Šiuos darbus sudaro atliekų baseinų sandarinimas, vandens drenavimo sistemų įrengimas, vietinių rūšių augalų sodinimas.

         2.3.   Tinkamos finansuoti išlaidos, pagalbos forma ir dydis

               (25)

               Pagal priemonę numatyta suteikti pagalbą, iš kurios būtų padengtas teigiamas ketinamos uždaryti anglių kasyklos gavybos išlaidų ir pajamų skirtumas (gavybos nuostoliai). Pagalbą taip pat ketinama panaudoti kasyklos uždarymo išlaidoms, kurios nėra susijusios su esama gavyba, (ypatingosioms išlaidoms) padengti. Iš pagalbos, skirtos gavybos nuostoliams padengti, ketinama dengti 2011–2018 m. išlaidas. Pagalba baigsis 2018 m. nutraukus gavybą.

               (26)

               Pagalbą siūloma suteikti kaip tiesioginę dotaciją. Pagalbą galima suskaidyti į šias dalis:

                           a)

                           213 126 607 mln. EUR jau suteikta pagalba ir pagalba, kuri bus suteikta 2011–2018 m. laikotarpiu gavybos nuostoliams padengti. Tinkamos finansuoti išlaidos, kurias galima įskaičiuoti, yra gavybos išlaidos: medžiagų sąnaudos (įskaitant energiją, nusidėvėjimą ir transporto išlaidas) ir personalo sąnaudos (jos išsamiau aptartos 1 priede), įskaitant finansines ir ekonomines (išlaidų) prognozes.

                              1 lentelė

                                       2011 m.

                                       2012 m.

                                       2013 m.

                                       2014 m.

                                       2015 m.

                                       2016 m.

                                       2017 m.

                                       2018 m.

                                       Gavybos išlaidos

                                       61 761 625

                                       62 253 732

                                       40 516 662

                                       36 714 704

                                       27 313 944

                                       24 753 204

                                       17 686 600

                                       15 207 600

                                       Pajamos

                                       4 582 000

                                       12 912 702

                                       6 251 329

                                       4 709 016

                                       3 474 216

                                       2 898 428

                                       3 951 360

                                       1 481 760

                                       Gavybos išlaidų ir pajamų skirtumas

                                       57 179 625

                                       49 341 030

                                       34 265 333

                                       32 005 689

                                       23 839 729

                                       21 854 776

                                       13 735 240

                                       13 725 840

                                       Pagalba pagal Tarybos sprendimo 3 straipsnį

                                       55 000 000

                                       18 700 000

                                       34 265 333

                                       32 005 689

                                       23 839 729

                                       21 854 776

                                       13 735 240

                                       13 725 840

                           b)

                           Remiantis pagalbos priemone, pagalba, iš kurios ketinama dengti ypatingąsias išlaidas, bus reikalinga ir po 2018 m., iki 2027 m. Pagal pagalbos priemonę tiesiogines dotacijas siūloma išmokėti šių kategorijų ypatingosioms išlaidoms padengti:

         i.   Su darbo netekusiais arba netenkančiais darbuotojais susijusios ypatingosios išlaidos.

               (27)

               Tarybos sprendimo priedo 1 punkto b papunktyje nurodytos išlaidos apima paskatas išeiti iš darbo: pagal planą darbuotojams, kurie išeina į pensiją, nors dar galėtų dirbti, ir darbuotojams, kurie nusprendžia imtis savo verslo arba dėl kitų priežasčių išeina iš darbo įmonėje, kai užbaigia perkvalifikavimo ir užimtumo programas, numatoma išmokėti dvejų metų dydžio atlyginimą.

               (28)

               Pagal pagalbos priemonę didžiausia šio pobūdžio pagalbos, siūlomos suteikti 2013–2027 m., suma sudarys 45,5 mln. EUR. Ši didžiausia suma susidarytų, jeigu visi pertekliniai darbuotojai, kurie negali likti savo darbo vietoje iki išėjimo į pensiją, pradėtų dirbti savarankiškai arba dėl kitų priežasčių išeitų iš darbo įmonėje. Jeigu visi pertekliniai darbuotojai būtų įdarbinti alternatyviose veiklos srityse, pagalba sudarytų 30 mln. EUR.

         ii.   Išlaidos darbuotojų prisitaikymui prie naujų sąlygų, siekiant padėti jiems rasti darbą ne anglių pramonėje.

               (29)

               Tarybos sprendimo priedo 1 punkto d papunktyje nurodytos išlaidos apima darbuotojų, kurie neteko arba neteks darbo anglių pramonėje, perkvalifikavimo išlaidas.

               (30)

               Pagal vienų metų perkvalifikavimo programą tokie darbuotojai pirmiausia įgys galimybę įsidarbinti alternatyviose veiklos srityse – veiklos, kuri bus vykdoma įmonės „Carbosulcis“ veiklos vietoje, ir (arba) aplinkos tvarkymo veiklos, siekiant sutvarkyti buvusios kasyklos ir pramonines teritorijas, srityse. Kitais atvejais darbuotojai gali imtis savo verslo arba dėl kitų priežasčių išeiti iš darbo įmonėje ir gauti dvejų metų atlyginimo dydžio išeitines išmokas. Mokymo kursai bus rengiami:

                           a)

                           2016 m. (mokymo pajėgumas: 62 darbuotojai);

                           b)

                           2019 m. (mokymo pajėgumas: 54 darbuotojai);

                           c)

                           2028 m. (mokymo pajėgumas: 35 darbuotojai).

               (31)

               Numatoma, kad anglių pramonėje darbo neteksiančių darbuotojų mokymo išlaidos iš viso sudarys maždaug 11,5 mln. EUR.

               (32)

               Į šias išlaidas įskaičiuoti darbuotojų atlyginimai per mokymo metus (iš viso apie 8,1 mln. EUR) ir mokymo išlaidos (maždaug 3,4 mln. EUR).

         iii.   Likutinės išlaidos, susidariusios dėl anglių pramonei taikomų specialių administracinių, teisinių ar mokestinių nuostatų.

               (33)

               Tarybos sprendimo priedo 1 punkto f papunktyje nurodytos išlaidos apima koncesijos mokestį už kasyklos eksploatavimą 2019–2026 m., kuris iš viso sudaro apie 800 000 EUR.

         iv.   Su anglių gavybos padalinių uždarymu susiję papildomi požeminiai saugumo darbai.

               (34)

               Kai gavyba kasykloje nebebus vykdoma, bus atliekami saugumo darbai, tokie, kaip įėjimo į kasyklą uždarymas arba kasybai anksčiau naudotų mechanizmų išvežimas. Pasak Italijos valdžios institucijų, uždarant kasyklą, esminės svarbos turi šie išsamūs saugumo reikalavimai: reikia išmontuoti požeminius mechanizmus, įrangą ir apsauginius prietaisus; kasyklą reikėtų vėdinti, kad būtų sumažintas kenksmingų dujų kiekis ir šios dujos būtų pašalintos; reikėtų prižiūrėti drenavimo siurblius; ištuštintus tunelius reikia užpildyti pelenais iš Portovezmės elektrinės.

               (35)

               Italija pažymi, kad 2014–2026 m. prireiks dar 28 mln. EUR vienkartinėms išlaidoms, susijusioms su papildomais saugumo darbais, kuriuos reikia atlikti uždarant kasyklą, padengti.

               (36)

               Per tuos metus, kuriais įranga bus išmontuojama, o ištuštinti tuneliai užpildomi pelenais, bus patiriama ne tik personalo, bet ir kitų, pvz., elektros energijos naudojimo vėdinimo ir siurbimo įrangai, paslaugų ir medžiagų, kurių reikia šiems darbams atlikti, pirkimo išlaidų.

               (37)

               Pasak Italijos valdžios institucijų, įrangos išmontavimo iš požeminių aikštelių ir tunelių sandarinimo užpildant juos pelenais darbai negali prasidėti iki 2018 m., nes šiuo metu darbuotojai dirba ir įranga naudojama anglių kasybai. Prieš panaudojant pelenus tuneliams sandarinti taip pat reikės gauti leidimus.

               (38)

               Tai, kiek laiko reikės planui iki galo įgyvendinti po kasyklos uždarymo, priklausys nuo to, kiek užtruks įrangos išmontavimas iš požeminių aikštelių. Įvertinta, kad tai truks daugiau kaip dvejus metus. Ši įranga, pvz., gali būti:

                           a)

                           konvejerių juostos: reikia išmontuoti ir į paviršių iškelti apie penkis kilometrus juostų;

                           b)

                           vamzdynai: reikia išmontuoti ir į paviršių iškelti apie 30 km vamzdžių;

                           c)

                           elektros ir telefono linijos, kurios driekiasi dešimtis kilometrų, elektros pastotės, transformatoriai, grandinės pertraukikliai ir pan.;

                           d)

                           tuneliuose vis dar laikoma sena įranga.

               (39)

               Plano įgyvendinimo trukmė taip pat priklausys nuo to, kiek laiko reikės tunelių sandarinimui užpildant juos pelenų dumblu iš Portovezmės šiluminės elektrinės. Tunelių užpildymo procesas bus padalytas į keletą toliau apibendrintų etapų. Tai:

                           a)

                           senos nebereikalingos įrangos, tokios kaip nebenaudojami mechanizmai, elektros linijos, vamzdynai ir pan. išmontavimas;

                           b)

                           pelenų ir vandens skiediniui siurbti reikalingos įrangos (vamzdynų, vožtuvų, slėgio mažinimo sistemų, garso sistemų ir slėgio stebėsenos sistemų) sumontavimas po žeme;

                           c)

                           sienų statyba dumblui sulaikyti ir atkarpoms, kurias ketinama užpildyti, atskirti;

                           d)

                           vėdinimo trasos įrengimas, siekiant užtikrinti slėginį vėdinimą, kai įprastas vėdinimas, tunelį užpildžius, nutrūks;

                           e)

                           skiedinio, kuris bus pilamas po žeme, maišymo ir siurbimo įrenginių paruošimas;

                           f)

                           kiekvienos tunelio atkarpos užpildymas, atkarpą paruošus;

                           g)

                           dumblui išdžiuvus, kitos atkarpos paruošimas užpildymui.

               (40)

               Preliminariai įvertinta, kad bus galima užpildyti apie 7 000 m. apie 20 m2 pjūvio tunelio. Taigi, į tunelį bus galima supilti apie 140 000 m3 dumblo. Dumblas bus pagamintas iš pelenų, gautų iš Portovezmės šiluminės elektrinės, sumaišius juos su tokiu kiekiu vandens, kad susidaręs mišinys būtų pakankamai skystas ir jį būtų galima siurbti. Medžiaga bus siurbiama po žeme tokiu tempu, kad per savaitę bus užpildoma viena apie 500 m3 atkarpa. Įrenginiu galima paruošti ne daugiau kaip apie 80 m3/h, taigi per vieną pamainą bus galima išsiurbti ne daugiau kaip tiek mišinio, kiek reikia vienai atkarpai užpildyti. Per kitas keturias darbo dienas vamzdynai bus traukiami atgal, siekiant pakeisti išpylimo vietą, atliekama paviršiuje esančios įrangos priežiūra ir atskiriamas dumblas, kurio reikės kitai tunelio atkarpai užpildyti. Vadinasi, kiekvieną darbo dieną po žeme bus galima perkelti vidutiniškai apie 100 m3 dumblo. Todėl įvertinta, kad tunelių sandarinimas užpildant juos pelenais truks apie šešerius metus:
               140 000 m3/100 m3 per darbo dieną = 1 400 darbo dienų = 6 metai.

               (41)

               Tunelių sandarinimas užpildant juos pelenais iš šiluminės elektrinės aplinkos apsaugos požiūriu turės šių pranašumų:

                           a)

                           sumažės specialioms nepavojingoms atliekoms šalinti reikalingas lauko plotas;

                           b)

                           bus užkirstas kelias savaiminiam tunelių užsidegimui;

                           c)

                           bus pakoreguotas kasykloje esančio vandens, su kuriuo liesis pelenai, rūgštingumas (vidutinis pelenų sudėtyje esantis CaO kiekis sudaro daugiau kaip 35 %);

                           d)

                           sumažės nusėdimo tikimybė.

               (42)

               Užpildant tunelius pelenais taip pat bus gauta pajamų, kurios padės sumažinti reikalingą pagalbą. Pajamos iš atliekų šalinimo jau įskaičiuotos ir atimtos iš reikalingos Tarybos sprendimo 4 straipsnyje nurodytos pagalbos sumos, kaip parodyta 2 priede.

               (43)

               Apskaičiuota, kad faktinės šios kategorijos išlaidos sudarys maždaug 40 mln. EUR.

               (44)

               Iš tunelių užpildymo pelenais, gautais iš šiluminės elektrinės, turėtų būti gauta maždaug 12 mln. EUR pajamų, todėl reikalinga Tarybos sprendimo priedo 1 punkto g papunktyje nurodyta pagalba sumažėtų iki maždaug 28 mln. EUR.

         v.   Dėl kasybos padaryta žala, jei ji padaryta dėl uždarytų arba uždaromų anglių gavybos padalinių veiklos.

               (45)

               Antžeminių teritorijų aplinkos sutvarkymo darbus sudaro atliekų baseinų sandarinimas, uolienų atliekų sąvartynų ir visų kitų kasybos darbų paveiktų žemės plotų aplinkos sutvarkymas.

               (46)

               Aikšteles uždengiant ir pertvarkant, bus panaudotos inertinės anglių perdirbimo medžiagos, jas užpylus dirvožemio sluoksniu.

               (47)

               Užbaigus morfologinio aikštelių tvarkymo darbus, bus nutiestos drenavimo sistemos.

               (48)

               Dalį atkurtų aikštelių bus imta naudoti pramoniniais tikslais, pvz., jose bus pastatyti fotovoltiniai įrenginiai, dalyje aikštelių bus vėl atkurta natūrali aplinka – pasodinti vietinių rūšių augalai.

               (49)

               Kitus antžeminius darbus buvusios kasyklos vietoje sudarys esamo statybos paveldo remontas ir sutvirtinimas.

               (50)

               2014–2026 m. Tarybos sprendimo priedo 1 punkto h papunktyje nurodyta pagalba sudarys maždaug 8,7 mln. EUR.

         vi.   Išimtinis esminis turto nuvertėjimas, jei jo priežastis – anglių gavybos padalinių uždarymas.

               (51)

               Tarybos sprendimo priedo 1 punkto l papunktyje nurodytos išlaidos apima turto dalies, kurios pagal įprastas apskaitos taisykles nebūtų galima nurašyti, nusidėvėjimą dėl kasyklos uždarymo; įvertinta, kad šios išlaidos sudarytų 25,8 mln. EUR.

         2.4.   Anglių gavybos poveikio aplinkai švelninimo priemonių planas

               (52)

               Italija parengė planą, pagal kurį būtų imtasi gavybos padalinio, kuriam teikiama uždarymo pagalba, vykdomos anglių gavybos poveikio aplinkai švelninimo priemonių.

               (53)

               Anglių poveikio aplinkai švelninimo priemonių bus imtasi atsinaujinančiosios energijos ir anglių nusierinimo srityse.

               (54)

               Pagal planą numatyta įgyvendinti du atsinaujinančiosios energijos projektus. Pirmąją atsinaujinančiosios energijos sistemą sudarys keturios vėjo jėgainės, kurių suminė galia bus 12 MW. Antrąją sistemą sudarys fotovoltinė elektrinė – ji užims apie 10 ha plotą, o jos suminė galia bus apie 4 MWp. Abi šios sistemos bus įrengtos kasyklos vietoje.

               (55)

               Įmonė „Carbosulcis“ turi sieros šalinimo iš anglių išplovimo būdu patentą. Šalutinis šio proceso produktas – huminės rūgštys, kurias galima naudoti žemės ūkyje.

               (56)

               Taigi, Italija ketina imtis priemonių ir plėtoti – iš pradžių bandomuoju, o vėliau pramoniniu režimu – sieros šalinimo iš anglių procesą, per kurį susidaro huminės rūgštys. Jeigu proceso rezultatai bus tokie, kokių tikimasi, ir dar kasyklos laipsniško eksploatavimo nutraukimo laikotarpiu veiklos pelno marža bus teigiama, bus galima mažinti gretimai Portovezmės šiluminei elektrinei tiekiamų anglių sudėtyje esantį sieros kiekį.

               (57)

               Pasak Italijos, kadangi vis dar tęsiasi pirminis projekto etapas, sieros šalinimo naudą aplinkai šiuo metu galima vertinti tik kokybiškai, o kiekybiškai jos įvertinti dar negalima, nes kiekybiniai rodikliai susiję su dviem veiksniais, kuriuos reikės įvertinti bandomuoju proceso etapu. Naudos aplinkai daugiausia būtų gauta dėl šių su didelio sieringumo anglimis susijusių veiksnių:

                           a)

                           per išplovimo procesą anglių sudėtyje esančios sieros kiekis turėtų sumažėti apie 30 %, dėl to sumažės šiluminėje elektrinėje deginant anglis į atmosferą išskiriamas SOx;

                           b)

                           per sieros šalinimo procesą gaunamą šalutinį produktą, humines rūgštis, galima panaudoti žemės ūkyje kaip trąšas ir dirvožemio gerinimo medžiagas. Anglių sekvestracija panaudojant dirvožemio organines medžiagas yra viena iš galimų poveikio klimato kaitai švelninimo priemonių – ja mažinamas į atmosferą išskiriamų į 2007 m. Tarpvyriausybinės klimato kaitos komisijos (angl. IPCC) sąrašą įtrauktų šiltnamio efektą sukeliančių dujų kiekis.

               (58)

               Pasak Italijos valdžios institucijų, kiekybinį šios veiklos indėlį švelninant anglių gavybos kasykloje „Nuraxi Figus“ poveikį aplinkai bus galima įvertinti, kai bus užbaigtas bandomasis įgyvendinimo etapas.

         3.   PRIEMONĖS ĮVERTINIMAS

   3.1.   valstybės pagalbos buvimas pagal SESV 107 straipsnio 1 dalį

               (59)

               Priemonė pagal SESV 107 straipsnio 1 dalį yra valstybės pagalba, jeigu atitinka visas šias sąlygas: a) priemone gavėjui suteikiamas ekonominis pranašumas, b) priemonę suteikia valstybė arba priemonė suteikiama iš valstybinių išteklių, c) priemonė yra atranki, d) priemone daroma įtaka tarpvalstybinei prekybai ir priemonė gali iškraipyti ES vidaus konkurenciją.

               (60)

               Įmonės palaikomos, kaip nurodyta SESV 107 straipsnio 1 dalyje, jeigu įgyja ekonominį pranašumą, kurio kitu atveju rinkos sąlygomis neįgytų. Įmonė „Carbosulcis“ yra vienintelė priemonės gavėja; įmonė gaus (ir jau gavo) pagalbą iš valstybės tiesiogiai pervestų valstybinių išteklių ir iš Sardinijos regiono biudžeto įmonės veiklos nuostoliams ir socialinėms bei saugumo išlaidoms padengti. Šia pagalba suteikiamas ekonominis pranašumas. Anglių rinka yra visiškai atvira konkurencijai. Todėl valstybės finansine pagalba sustiprinama pagalbos gavėjos padėtis, palyginti su jos ES konkurentais, gali būti daromas iškreipiamasis poveikis konkurencijai ir gali būti padaryta poveikio ES vidaus prekybai.

               (61)

               Taigi, Komisija daro išvadą, kad įmonei skirta priemonė pagal SESV 107 straipsnio 1 dalį yra valstybės pagalba.

         3.2.   Pagalbos teisėtumas

               (62)

               Italija dalį priemonės įgyvendino prieš tai apie ją nepranešusi, taigi, pažeisdama SESV 108 straipsnio 3 dalį.

         3.3.   Pagalbos suderinamumas

               (63)

               Komisija įvertino priemonės suderinamumą, remdamasi Tarybos sprendimu, kuriame išdėstyti nagrinėjamos valstybės pagalbos suderinamumo pagal SESV 107 straipsnio 3 dalies e punktą kriterijai.

               (64)

               Kasykloje „Nuraxi Figus“ išgaunamos anglys atitinka Tarybos sprendimo 1 straipsnio a punkte pateiktą apibrėžtį; pagal šią apibrėžtį anglys yra aukštos kokybės, vidutinės kokybės ir žemos kokybės A ir B kategorijos anglys, kaip apibrėžta Jungtinių Tautų Europos ekonominės komisijos tarptautinėje anglių kodifikavimo sistemoje.

               (65)

               Pagal Tarybos sprendimo 2 straipsnio 2 dalį „pagalba skiriama išlaidoms, susijusioms su anglimis, skirtomis elektros energijos gamybai, kombinuotai šilumos ir elektros energijos gamybai, kokso gamybai ir plieno pramonės aukštakrosnių kūrenimui, kai anglys šiais tikslais naudojamos Sąjungoje, padengti“. Įmonė „Carbosulcis“ išgauna anglis, kurios naudojamos vietos elektros energijos gamybai. Todėl jos atitinka šį kriterijų.

               (66)

               Italija ketina suteikti pagalbą kasyklai uždaryti pagal kasyklos uždarymo planą. Kaip apibrėžta Tarybos sprendimo 1 straipsnio c punkte, valstybės narės parengtame uždarymo plane turi būti numatytos priemonės, kurių galutinis tikslas – visiškai uždaryti anglių gavybos padalinius. Italijos pateiktame uždarymo plane numatytos teisėkūros ir kitos Italijos priimtos priemonės (jos aprašytos 11–61 konstatuojamosiose dalyse), įskaitant finansines priemones, kurių planuojama imtis visiškai ir neatšaukiamai uždarant atitinkamus padalinius, kad šių padalinių veiklos nutraukimas būtų gerai organizuotas ir šių padalinių veikla būtų laipsniškai nutraukta suplanuotomis datomis.

               (67)

               Italija pateikė visus uždarymo plano įvertinimui svarbius duomenis, kaip nurodyta Tarybos sprendimo 7 straipsnio 2 dalyje, tiksliau, pateikė anglių gavybos padalinio identifikavimo duomenis, kiekvieno anglių gavybos padalinio faktines ar numatomas gavybos išlaidas per anglių gavybos metus, numatomą anglių gavybos padalinio, kuris įtrauktas į uždarymo planą, anglių gavybos kiekį per anglių gavybos metus ir numatomą uždarymo pagalbos sumą per anglių gavybos metus.

         3.3.1.   Valstybės pagalba gavybos išlaidoms padengti

               (68)

               Pagal Tarybos sprendimo 3 straipsnio 1 dalį įmonei teikiama pagalba, specialiai skirta anglių gavybos padalinių esamiems gavybos nuostoliams padengti, gali būti suderinama su vidaus rinkos principais tik jei įvykdomos šios sąlygos:

                  Atitinkamo anglių gavybos padalinio veikla turi būti vykdoma taip, kaip numatyta uždarymo plane, kurio įgyvendinimo terminas – ne vėliau kaip 2018 m. gruodžio 31 d.

               (69)

               Italijos valdžios institucijos įsipareigojo visam laikui uždaryti kasyklą „Nuraxi Figus“, kurią sudaro tik vienas gavybos padalinys, iki 2018 m. gruodžio 31 d. Kasyklą eksploatuoja įmonė „Carbosulcis“, kuri visiškai priklauso uždarymo planą parengusiam ir patvirtinusiam Sardinijos regionui.

                  Atitinkami anglių gavybos padaliniai turi būti visiškai uždaryti pagal uždarymo planą.

               (70)

               Uždarymo plane numatytos teisėkūros ir kitos Italijos ir Sardinijos regiono patvirtintos priemonės (jos aprašytos 11–61 konstatuojamosiose dalyse), kurių imamasi tam, kad šio padalinio veiklos nutraukimas būtų gerai organizuotas ir šio padalinio veikla būtų laipsniškai nutraukta planuojamomis datomis.

                  Pagalba, apie kurią pranešta, turi neviršyti (numatomų) gavybos išlaidų ir numatomų pajamų per anglių gavybos metus skirtumo. Faktiškai išmokėta pagalba turi būti kasmet patikslinama, atsižvelgiant į faktines išlaidas ir pajamas vėliausiai iki anglių gavybos metų, einančių po pagalbos suteikimo metų, pabaigos.

               (71)

               Kaip parodyta 1 lentelėje, metinė pagalba uždaromo gavybos padalinio anglies gavybai neviršija (numatomų) išlaidų ir (numatomų) pajamų skirtumo.

                  Anglių tonos atitikmeniui tenkanti pagalbos suma neturi nulemti tokio Sąjungos anglių kainų naudojimo vietoje sumažėjimo, kad tos kainos taptų mažesnės už panašios kokybės anglių iš trečiųjų šalių kainas.

               (72)

               Italija mano, kad mokėjimų už Sulčio anglis neįmanoma susieti su jokia komercine referencine kaina; panašius faktus Komisija nustatė byloje dėl Vengrijos (SA.33861(12/N)).

               (73)

               Italija teigia, kad žemos kokybės Sulčio anglių negalima įsigyti iš trečiųjų šalių ir kad tokios prastos kokybės anglių rinkos nėra. Nustatant Portovezmės šiluminės elektrinės įmonei „Carbosulcis“ mokamą pardavimo kainą, atsižvelgiama į anglių, kuriomis reguliariai prekiaujama pasaulio rinkoje, kainos svyravimą ir standartinės kokybės anglių kaina yra sumažinama, atsižvelgiant į tai, kokios konkrečiai kokybės anglys perkamos. Pasak Italijos, dėl to neįmanoma nustatyti panašios kokybės anglių, kurios būtų tiekiamos iš trečiųjų šalių, referencinės kainos.

               (74)

               1985 m. birželio 27 d. Įstatymo Nr. 351, kuriuo nustatomos taisyklės dėl Sulčio anglių baseino naudojimo atnaujinimo, 3 straipsnyje nurodyta: „Sulčio anglių baseino anglis galima naudoti šiluminėse elektrinėse ir jėgainėse bendrai elektros energijos ir garų gamybai arba jų gamybai kitais metodais, jeigu šios elektrinės ir jėgainės yra įkurtos vien tik Sardinijoje, arba pramoninėse gamyklose, kurios taip pat yra įkurtos Sardinijoje ir kuriose per gamybos arba deginimo procesą siera yra fiksuojama, fiksuojama ir jungiama arba jungiama su gautu produktu“. Taigi, teoriškai Sulčio anglys gali konkuruoti tik su kitomis Sardinijos anglimis ir, svarbiausia, jų negalima parduoti pasaulio rinkoje.

               (75)

               Komisija negali atmesti galimybės, kad iš tiesų yra įmanoma apskaičiuoti panašios kokybės anglių referencinę kainą. Todėl Italija įsipareigojo kasmet stebėti Sulčio anglių kainą – kaip kaina apskaičiuojama anglis parduodant Portovezmės šiluminei elektrinei pagal atitinkamą pirkimo sutartyje nustatytą formulę, kad patikrintų, ar Sulčio anglių kaina yra mažesnė už panašios kokybės anglių iš trečiųjų šalių kainą. Pagalbos suma už tonos atitikmenį bus tikslinama pagal faktinę kiekvienų anglių gavybos metų pardavimo kainą.

               (76)

               Todėl, atsižvelgdama į savo ankstesnius sprendimus (7), Komisija mano, kad šiuo atveju ši sąlyga įvykdyta.

                  Atitinkamas anglių gavybos padalinys 2009 m. gruodžio 31 d. turi būti vykdęs veiklą.

               (77)

               Kasykla „Nuraxi Figus“ 2009 m. vykdė veiklą.

                  Valstybės narės teikiamos uždarymo pagalbos bendra suma turi būti mažinama; iki 2013 m. pabaigos sumažinimas turi siekti ne mažiau kaip 25 %, iki 2015 m. pabaigos – ne mažiau kaip 40 %, iki 2016 m. pabaigos – ne mažiau kaip 60 %, o iki 2017 m. pabaigos – ne mažiau kaip 75 %, palyginti su 2011 m. suteikta pagalba.

               (78)

               Remdamasi 1 lentele, Komisija daro išvadą, kad valstybės pagalba, kurią ketinama suteikti, mažėja ir atitinka Tarybos sprendime nustatytą būtiniausią sumažinimo lygį. Todėl pagalba atitinka Tarybos sprendime nustatytą mažėjimo kriterijų.

                  Valstybės narės anglių pramonei teikiamos uždarymo pagalbos bendra suma bet kuriais metais po 2010 m. neturi viršyti pagalbos, kurią ta valstybė narė suteikė ir kurią Komisija pagal Reglamento (EB) Nr. 1407/2002 3 ir 5 straipsnius leido suteikti 2010 metais, sumos.

               (79)

               Komisija 2010 m. pagal Reglamento (EB) Nr. 1407/2002 3 ir 5 straipsnius nedavė leidimo jokiai pagalbai. Bet kuriuo atveju, kadangi Reglamentas (EB) Nr. 1407/2002 2010 m. gruodžio 31 d. neteko galios, tame reglamente nustatytų specialių taisyklių šiai priemonei taikyti negalima (8). Todėl 2010 m. pagalbos, kuria būtų galima remtis kaip lyginamuoju rodikliu pagal Tarybos sprendimo 3 straipsnio g punktą, nėra, taigi, ši sąlyga nagrinėjamuoju atveju netaikytina.

                  Valstybė narė turi parengti planą, pagal kurį būtų imamasi priemonių siekiant sušvelninti anglių gavybos padalinių, kuriems teikiama pagalba pagal šį straipsnį, vykdomos anglių gavybos poveikį aplinkai, pvz., priemonių energijos vartojimo efektyvumo, atsinaujinančiosios energijos arba anglies dioksido surinkimo ir saugojimo srityje.

               (80)

               Italijos valdžios institucijos parengė aplinkos apsaugos planą, kad sušvelnintų anglių gavybos poveikį aplinkai; plane, be kitų dalykų, numatyta pastatyti atsinaujinančiosios energijos įrenginius ir anglį nusierinti.

               (81)

               Tarybos sprendimo 3 straipsnio 1 dalies h punkte iniciatyvos atsinaujinančiosios energijos srityje aiškiai paminėtos kaip priemonių, kurias galima įtraukti į poveikio švelninimo planą, pavyzdys. Komisija pažymi, kad tos Italijos priemonės tiesiogiai susijusios su dar veikiančia anglių gavybos kasykla, kurią ketinama uždaryti.

               (82)

               Kalbant apie anglių nusierinimo projektą, kadangi nėra tikrai aišku, ar projektas bus gyvybingas ir kadangi projektas priklauso nuo ketinamo įgyvendinti bandomojo etapo rezultatų, Komisija negali konstatuoti, kad dėl šios priemonės aplinkos apsaugos sąlygos, kurias galima susieti su anglių gavyba tame pačiame regione, iš esmės pagerės, kaip nurodyta Tarybos sprendimo 3 straipsnio 1 dalies h punkte.

               (83)

               Atsižvelgdama į 80–81 konstatuojamųjų dalių nuostatas, Komisija mano, kad vien dėl Italijos valdžios institucijų pateiktame aplinkos apsaugos plane numatytų atsinaujinančiosios energijos įrenginių Tarybos sprendimo 3 straipsnio 1 dalies h punkte išdėstytos sąlygos jau yra įvykdytos.

               (84)

               Pažymėtina, kad pagal kai kurias Italijos nurodytas priemones gali būti teikiama valstybės pagalba. Pripažinimo, kad šios priemonės yra numatytos poveikio aplinkai švelninimo plane, tam, kad pagalba anglių kasybai būtų leidžiama pagal Tarybos sprendimą, negalima laikyti šių priemonių patvirtinimu pagal SESV 107 ir 108 straipsnius. Italija išlieka atsakinga už užtikrinimą, kad apie priemones, kurios gali būti valstybės pagalba, būtų deramai pranešta Komisijai pagal SESV 108 straipsnio 3 dalį.

               (85)

               Šiuo sprendimu ES aplinkos apsaugos teisės aktuose Italijai nustatyti įpareigojimai nekeičiami.

               (86)

               Iš pirmiau išdėstyto vertinimo matyti, kad įvykdyti visi Tarybos sprendimo 3 straipsnyje nustatyti esminiai pagalbos anglių gavybai, kurią ketinama teikti pagal uždarymo planą, kriterijai.

         3.3.2.   Valstybės pagalba ypatingosioms išlaidoms padengti

               (87)

               Pagal Tarybos sprendimo 4 straipsnio 1 dalį anglių kasykloms teikiama valstybės pagalba, kuria siekiama padengti išlaidas, susidarančias dėl anglių gavybos padalinių uždarymo ir nesusijusias su esama gavybos veikla, gali būti laikoma suderinama su vidaus rinka, jei išmokėta suma neviršija tokių išlaidų.

               (88)

               Ypatingąsias išlaidas, apie kurias pranešė Italijos valdžios institucijos, sudaro:

                           —

                           kasyklos uždarymo išlaidos, apibrėžtos Tarybos sprendimo priedo 1 punkto f, g, h ir l papunkčiuose;

                           —

                           socialinės išlaidos ir personalo profesinio perkvalifikavimo po kasyklos uždarymo programų išlaidos, apibrėžtos sprendimo priedo 1 punkto b ir d papunkčiuose.

               (89)

               Komisija pažymi, kad Italija neplanuoja teikti pagalbos, kuri viršytų dėl anglių gavybos nutraukimo susidarančias išlaidas. Be to, planuojamos ypatingosios išlaidos ir išlaidų, kurias planuojama dengti, kategorijos atitinka tinkamų finansuoti išlaidų kategorijas, apibrėžtas Tarybos sprendimo priede 4 straipsniui įgyvendinti. Pagal uždarymo planą, tam, kad šią pagalbą būtų galima suteikti, reikia pateikti patvirtinamuosius dokumentus.

               (90)

               Pagalba ypatingosioms išlaidoms padengti bus reikalinga ir po anglių gavybos nutraukimo 2018 m. Bet kuriuo atveju, pagalba bus teikiama iki 2027 m., taigi baigsis prieš Tarybos sprendimui netenkant galios.

               (91)

               Teoriškai iš įrenginių ir mechanizmų pardavimo galima gauti pajamų. Tačiau, pasak Italijos, turint galvoje tai, kokio senumo šie įrenginiai bus 2018 m. pabaigoje, tai nėra tikėtina. Be to, net jei įrenginiai ir mechanizmai vis dar turėtų kokios nors nedidelės likutinės vertės, jų parduoti nebūtų galima dėl 1990 m. vasario 15 d. įmonės „Carbosulcis“ ir Gonesos savivaldybės susitarimo. Susitarimo 16 straipsnyje nustatyta, kad įmonė „Carbosulcis“ įsipareigoja po kasybos veiklos nutraukimo visą kilnojamąjį ir nekilnojamąjį turtą (biurų, paslaugų įrangą, anglių apdirbimo įrenginius ir mechanizmus ir pan.) išsaugoti, išlaikydama originalią architektūrą, kad kasyklą ir jos įrenginius būtų galima saugoti kaip vietos istorinį paminklą.

               (92)

               Todėl visi įrenginiai ir mechanizmai, kai nebebus naudojami, bus panaudoti muziejui ir pramoninės archeologijos aikštelei sukurti ir bus saugomi kaip vietos istorinis paminklas.

               (93)

               Italijos valdžios institucijos tvirtina, kad dėl kasyklos uždarymo ir aplinkos sutvarkymo žemės vertės padidėjimo negalima tikėtis, nes, neskaitant teritorijos, kuri bus panaudota atsinaujinančiosios energijos įrenginiams statyti, tai bus apleista pramoninė žemė, kurios kitiems tikslams panaudoti negalima numatyti.

               (94)

               Neskaitant teritorijos, kuri bus panaudota atsinaujinančiosios energijos įrenginiams statyti, sutvarkyta žemė bus palikta tokios pačios būklės, stengiantis išsaugoti kasybos pramonės istorinę atmintį, kaip numatyta įmonės „Carbosulcis“ ir Gonesos savivaldybės susitarime. Bet kuriuo atveju, kalbant apie Tarybos sprendimo priedo 1 punkto h papunktyje nurodytas išlaidas, įmonė „Carbosulcis“ nėra žemės savininkė ir negauna naudos dėl jokio žemės vertės padidėjimo (9).

               (95)

               Italijos valdžios institucijos patvirtina, kad iš pagalbos dengiamos išlaidos nėra susijusios su išlaidų, kurios būtų patirtos nesilaikant aplinkos apsaugos teisės aktų, finansavimu. Šie teisės aktai yra:

                           —

                           Europos Parlamento ir Tarybos direktyva 2006/21/EB (10);

                           —

                           Europos Parlamento ir Tarybos direktyva 2004/35/EB (11);

                           —

                           Europos Parlamento ir Tarybos direktyva 2000/60/EB (12);

                           —

                           Tarybos direktyva 92/43/EEB (13);

                           —

                           Tarybos direktyva 85/337/EEB (14).

               (96)

               Pagalba nebus teikiama kartu su kita valstybės pagalba, kaip apibrėžta SESV 107 straipsnio 1 dalyje, arba su kitų formų Europos Sąjungos finansavimu toms pačioms tinkamoms finansuoti išlaidomis padengti (Tarybos sprendimo 5 straipsnis). Be to, Komisija norėtų priminti Italijos valdžios institucijoms, kad bendro finansavimo iš Sąjungos struktūrinių fondų atveju būtina laikytis tiems fondams taikytinų taisyklių.

               (97)

               Be to, pagal Tarybos sprendimo 5 straipsnį visą kasyklos „Nuraxi Figus“ gautą pagalbą reikia parodyti pelno ir nuostolių ataskaitos atskiroje pajamų eilutėje, atskirai nuo apyvartos. Įmonė „Carbosulcis“ taip pat privalo vesti atskirą gavybos ir uždarymo darbų apskaitą (6 straipsnis). Vadinasi, pagalba atitinka Tarybos sprendime nustatytas sąlygas dėl sumavimo ir pagalbos gavėjo sąskaitų atskyrimo, jei vykdoma kokia nors kita su anglių gavyba nesusijusi ekonominė veikla.

               (98)

               Italija, pranešdama apie uždarymo planą, pateikė labai išsamią informaciją. Pirmiausia, Italija pateikė išsamias kasyklos išlaidų sąmatas; sąmatos suskirstytos į atskirus straipsnius ir išdėstytos pagal kiekvienus uždarymo plano įgyvendinimo laikotarpio metus. Komisija mano, kad Italijos pateikta informacija (įskaitant informaciją, pateiktą šio sprendimo 1 ir 2 prieduose) taip pat atitinka Tarybos sprendimo 7 straipsnio 4 dalies reikalavimus visą priemonės laikotarpį.

               (99)

               Be to, pagal Tarybos sprendimo 7 straipsnio 5 dalį Italijos valdžios institucijos įsipareigojo užtikrinti, kad kasyklos ataskaitos būtų pateiktos Europos Komisijai per šešis mėnesius nuo kiekvieno ataskaitinio laikotarpio pabaigos.

               (100)

               Vadinasi, šios pagalbos atveju atitinkamos Tarybos sprendime išdėstytos sąlygos yra įvykdytos.

               (101)

               Todėl Komisija padarė išvadą, kad ir uždarymo planą, ir jau suteiktą bei siūlomą suteikti pagalbą galima leisti įgyvendinti.

         4.   IŠVADA

               (102)

               Komisija apgailestauja, kad Italija dalį pagalbos suteikė pažeisdama Sutarties dėl Europos Sąjungos veikimo 108 straipsnio 3 dalį.

               (103)

               Tačiau Komisija nusprendė, kad pagalbą įmonei „Carbosulcis“ nuo 2011 m. sausio 1 d. iki 2027 m. gruodžio 31 d., remiantis Tarybos sprendimu, galima laikyti suderinama su vidaus rinka.

               (104)

               Komisija primena Italijos valdžios institucijoms, kad pagal SESV 108 straipsnio 3 dalį apie visus planus refinansuoti, tikslinti arba keisti šią priemonę reikia pranešti Komisijai pagal Komisijos reglamentą (EB) Nr. 794/2004 (15). Be to, pagal Tarybos sprendimo 7 straipsnio 3 dalį būtina pranešti, jeigu uždarymo planas būtų keičiamas. Pagal 7 straipsnio 4 dalį taip pat būtina pranešti, jeigu pagalba, kurią Italija planuoja suteikti anglių pramonei, kuriais nors anglių gavybos metais viršytų šiuo sprendimu leidžiamas suteikti sumas arba jeigu duomenys, svarbūs apskaičiuojant numatomas gavybos išlaidas, kurioms pagal uždarymo planą planuojama panaudoti pagalbą, pakistų, palyginti su šiame pranešime nurodytais duomenimis. Italija turės pateikti atskirus metinius pranešimus, jeigu metiniai rodikliai skirtųsi nuo patvirtinto uždarymo plano. Italija kasmet iki uždarymo plano galiojimo pabaigos deramai praneša Komisijai apie faktiškai išmokėtos pagalbos sumą ir tos sumos apskaičiavimą, kaip nurodyta Tarybos sprendimo 7 straipsnio 5 dalyje.

               (105)

               Komisija taip pat primena Italijos valdžios institucijoms, kad pagal Tarybos sprendimo 7 straipsnio 5 dalį jos praneša Komisijai apie per anglių gavybos metus faktiškai išmokėtą pagalbos sumą ir informaciją apie tos sumos apskaičiavimą ne vėliau kaip per šešis mėnesius nuo tų metų pabaigos. Jeigu per tam tikrus anglių gavybos metus iš pradžių išmokėtos sumos kaip nors tikslinamos, Italijos valdžios institucijos informuoja Komisiją apie tai iki kitų anglių gavybos metų pabaigos.

               (106)

               Pagal Tarybos sprendimo 3 straipsnio 3 dalį, jeigu kasykla, kuriai suteikta pagalba, Komisijos patvirtintame uždarymo plane nustatytą dieną neuždaroma, Italija susigrąžina visą pagalbą, kuri buvo suteikta per visą uždarymo plano laikotarpį.

         PRIĖMĖ ŠĮ SPRENDIMĄ:
   1 straipsnis
   Valstybės pagalba, kurią Italija suteikė įmonei „Carbosulcis S.p.A.“ pagal 2014 m. balandžio 9 d. pateiktą ir 2014 m. liepos 17 d. iš dalies pakeistą uždarymo planą, yra suderinama su vidaus rinka pagal Sprendimą 2010/787/ES.
   2 straipsnis
   Šis sprendimas skirtas Italijos Respublikai.

      Priimta Briuselyje 2014 m. spalio 1 d.

            Komisijos vardu

         Joaquín ALMUNIA

            Pirmininko pavaduotojas

      (1)  OL L 336, 2010 12 21, p. 24 (toliau – Tarybos sprendimas). Nuo 2009 m. gruodžio 1 d. EB sutarties 87 ir 88 straipsniai tapo atitinkamai Sutarties dėl Europos Sąjungos veikimo (SESV) 107 ir 108 straipsniais. Šios abiejų Sutarčių nuostatos iš esmės sutampa. Nuorodos į SESV 107 ir 108 straipsnius šiame sprendime, prireikus, turėtų būti suprantamos kaip nuorodos į EB sutarties 87 ir 88 straipsnius. SESV taip pat pakeisti tam tikri terminai, t. y. vietoj sąvokos „Bendrija“ vartojama sąvoka „Sąjunga“, vietoj sąvokos „bendroji rinka“ – „vidaus rinka“. Visame šio sprendimo tekste bus vartojami SESV terminai.

      (2)  OL C 20, 2013 1 23, p. 1.

      (3)  Paskelbtas 2005 m. gegužės 14 d. oficialiojo leidinio Gazzetta Ufficiale Nr. 111 priede Supplemento Ordinario.

      (4)  Plg. su 2 išnaša.

      (5)  1958 m. balandžio 15 d. Reglamentas Nr. 1, nustatantis kalbas, kurios turi būti vartojamos Europos ekonominėje bendrijoje (OL 17, 1958 10 6, p. 385/58).

      (6)  1985 m. birželio 27 d. Įstatymo Nr. 351, kuriuo nustatomos taisyklės dėl Sulčio anglių baseino naudojimo atnaujinimo, 3 straipsnyje nurodyta: „norme per la riattivazione del bacino carbonifero del Sulcis: è consentito impiegare il carbone del bacino carbonifero del Sulcis nelle centrali termoelettriche e negli impianti di produzione combinata e non di energia elettrica e vapore esclusivamente ubicati in Sardegna, nonché negli impianti industriali, pure ubicati in Sardegna nei quali durante il processo produttivo o di combustione lo zolfo viene fissato, fissato e combinato ovvero combinato con il prodotto che si ottiene“.

      (7)  Byla SA. 18869 (N 92/05) Valstybės pagalba anglių pramonei – Vengrija, byla SA.33033 Nacionalinė Petrošanio antracito įmonė – Rumunija, ir byla SA.33861 (12/N) Pagalba anglių kasyklų uždarymui – Vengrija.

      (8)  Komisijos pranešimas dėl taikytinų taisyklių neteisėtai valstybės pagalbai įvertinti nustatymo (OL C 119, 2002 5 22, p. 22).

      (9)  Šiuo metu įmonei „Carbosulcis“ priklauso 200 ha plotas (jame pastatyti biurai ir įrenginiai), o kasykla užima 5 940 ha plotą.

      (10)  2006 m. kovo 15 d. Europos Parlamento ir Tarybos direktyva 2006/21/EB dėl kasybos pramonės atliekų tvarkymo ir iš dalies keičianti Direktyvą 2004/35/EB – Europos Parlamento, Tarybos ir Komisijos pareiškimas (OL L 102, 2006 4 11, p. 15).

      (11)  2004 m. balandžio 21 d. Europos Parlamento ir Tarybos direktyva 2004/35/EB dėl atsakomybės už aplinkos apsaugą siekiant išvengti žalos aplinkai ir ją ištaisyti (atlyginti) (OL L 143, 2004 4 30, p. 56).

      (12)  2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L 327, 2000 12 22, p. 1).

      (13)  1992 m. gegužės 21 d. Tarybos direktyva dėl natūralių buveinių ir laukinės faunos bei floros apsaugos (OL L 206, 1992 7 22, p. 7).

      (14)  1985 m. birželio 27 d. Tarybos direktyva 85/337 dėl tam tikrų valstybės ir privačių projektų poveikio aplinkai vertinimo (OL L 175, 1985 7 5, p. 40).

      (15)  2004 m. balandžio 21 d. Komisijos reglamentas (EB) Nr. 794/2004, įgyvendinantis Tarybos reglamentą (ES) Nr. 2015/1589, nustatantį išsamias Sutarties dėl Europos Sąjungos veikimo 108 straipsnio taikymo taisykles (OL L 140, 2004 4 30, p. 1).

      1 PRIEDAS.

                  Šalis: ITALIJA

                  Anglių telkinys: SULČIS

                  Įmonė: CARBOSULCIS SPA

                  Požeminės gavybos padalinys: NURAXI FIGUS - Monte Sinni kasykla

                  2011 m. duomenys

                  2012 m. duomenys

                  2013 m. apskaičiuoti duomenys

                  2014 m. apskaičiuoti duomenys

                  2015 m. apskaičiuoti duomenys

                  2016 m. apskaičiuoti duomenys

                  2017 m. apskaičiuoti duomenys

                  2018 m. apskaičiuoti duomenys

                              1.

                              BENDROJI INFORMACIJA

                              a)

                              Požeminė gavyba [ata] '000

                     […]
                      (1)

                     […]

                     […]

                     […]

                     […]

                     […]

                     […]

                     […]

                              b)

                              Išeiga (vtaa/metai/padalinys)

                  […]

                  […]

                  […]

                  […]

                  […]

                  […]

                  […]

                  […]

                              c)

                              Vidutinis grynasis šilumingumas [kcal]

                  […]

                  […]

                  […]

                  […]

                  […]

                  […]

                  […]

                  […]

                              d)

                              Vidutinis registruotų darbuotojų skaič ius

                  […]

                  […]

                  […]

                  […]

                  […]

                  […]

                  […]

                  […]

                              2.

                              GAVYBOS IŠLAIDOS

                              a)

                              Darbo išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              b)

                              Medžiagų išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              c)

                              Tiesioginis nuvertėjimas pagal įprastas apskaitos taisykles [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              d)

                              Kapitalo grąža [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              e)

                              Gabenimo į pristatymo vietą išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              f)

                              Įmonės pridėtinės išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              g)

                              Kitos išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              h)

                              Ilgalaikio turto padidėjimas [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              i)

                              Atliektų šalinimo išlaidos [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              h)

                                 Su esama gavyba susijusios išlaidos (pagal išgaunamą ata)

                     […]

                     […]

                     […]

                     […]

                     […]

                     […]

                     […]

                     […]

                              3.

                              PRISTATYTA IR GAUTA PRODUKCIJA

                              —

                              Informacija apie šiluminėms elektrinėms pristatomą produkciją:

                              —

                              gavyba anglių gavybos ataskaitiniais metais [ata]

                     […]

                     […]

                     […]

                     […]

                     […]

                     […]

                     […]

                     […]

                              —

                              atsargų pokytis [ata]

                  […]

                  […]

                  […]

                              a)

                                 Iš viso

                  […]

                  […]

                  […]

                  […]

                  […]

                  […]

                  […]

                  […]

                              —

                              Išeiga:

                              —

                              gavyba anglių gavybos ataskaitiniais metais [EUR/ata]

                  […]

                  […]

                  […]

                  […]

                  […]

                  […]

                              —

                              atsargų pokytis [EUR/ata]

                  […]

                              b)

                                 Vidutinė pardavimo kaina [EUR/ata]

                     […]

                     […]

                     […]

                     […]

                     […]

                     […]

                     […]

                     […]

                              4.

                              SIŪLOMA PAGALBA

                              a)

                              Esamos gavybos nuostolis [EUR/ata]

                  […]

                  […]

                  […]

                  […]

                  […]

                  […]

                  […]

                  […]

                              b)

                              Esamos gavybos nuostolis [EUR]

                  […]

                  […]

                  […]

                  […]

                  […]

                  […]

                  […]

                  […]

                              c)

                              Siūloma pagalba [EUR/ata]

                     […]

                     […]

                     […]

                     […]

                     […]

                     […]

                     […]

                     […]

                              d)

                              Siūloma pagalba [EUR]

                     […]

                     […]

                     […]

                     […]

                     […]

                     […]

                     […]

                     […]

                  NN.B. Raudonai pažymėti duomenys gauti perklasifikavus 2011 ir 2012 m. pelno ir nuostolių ataskaitas.

         (1)  Profesinė paslaptis.

      2 PRIEDAS.

                  2013 m.

                  2014 m.

                  2015 m.

                  2016 m.

                  2017 m.

                  2018 m.

                  2019 m.

                  2020 m.

                  2021 m.

                  2022 m.

                  2023 m.

                  2024 m.

                  2025 m.

                  2026 m.

                  2027 m.

                  Iš viso

                  b)

                  Kitos su darbo netekusiais arba netenkančiais darbuotojais susijusios ypatingosios išlaidos

                  7 804 000

                  3 852 000

                  2 180 000

                  9 080 000

                  692 000

                  9 920 000

                  6 212 000

                  960 000

                  404 000

                  96 000

                  212 000

                  308 000

                  96 000

                  96 000

                  3 660 000

                  45 572 000

                  b1)

                  Išėjimo į pensiją paskata (vadovams)

                  160 000

                  160 000

                  160 000

                  0

                  0

                  0

                  0

                  0

                  0

                  0

                  0

                  0

                  0

                  0

                  0

                  480 000

                  b2)

                  Išėjimo į pensiją paskata (technikams)

                  3 132 000

                  812 000

                  580 000

                  696 000

                  116 000

                  4 640 000

                  232 000

                  0

                  116 000

                  0

                  116 000

                  116 000

                  0

                  0

                  0

                  10 556 000

                  b3)

                  Išėjimo į pensiją paskata (darbininkams)

                  4 512 000

                  2 880 000

                  1 440 000

                  1 632 000

                  576 000

                  5 280 000

                  576 000

                  960 000

                  288 000

                  96 000

                  96 000

                  192 000

                  96 000

                  96 000

                  96 000

                  18 816 000

                  b4)

                  Paskata kurti savo verslą (technikams)

                  0

                  0

                  0

                  4 640 000

                  0

                  0

                  1 276 000

                  0

                  0

                  0

                  0

                  0

                  0

                  0

                  1 740 000

                  7 656 000

                  b5)

                  Paskata kurti savo verslą (darbininkams)

                  0

                  0

                  0

                  2 112 000

                  0

                  0

                  4 128 000

                  0

                  0

                  0

                  0

                  0

                  0

                  0

                  1 824 000

                  8 064 000

                  d)

                  Įmonių padengiamos darbuotojų perkvalifikavimo, kad jiems būtų lengviau susirasti naują darbą ne anglių pramonėje, išlaidos, ypač mokymo išlaidos

                  0

                  0

                  0

                  4 764 800

                  0

                  0

                  3 911 600

                  0

                  0

                  0

                  0

                  0

                  0

                  0

                  2 793 600

                  11 470 000

                  d1)

                  Atlyginimas technikams mokymo kursų laikotarpiu

                  0

                  0

                  0

                  2 320 000

                  0

                  0

                  638 000

                  0

                  0

                  0

                  0

                  0

                  0

                  0

                  995 000

                  3 953 000

                  d2)

                  Atlyginimas darbininkams mokymo kursų laikotarpiu

                  0

                  0

                  0

                  1 056 000

                  0

                  0

                  2 064 000

                  0

                  0

                  0

                  0

                  0

                  0

                  0

                  1 037 000

                  4 157 000

                  d3)

                  Mokymo išlaidos (atitinkančios ESF išlaidų vadovą)

                  0

                  0

                  0

                  1 388 800

                  0

                  0

                  1 209 600

                  0

                  0

                  0

                  0

                  0

                  0

                  0

                  761 600

                  3 360 000

                  f)

                  Likutinės išlaidos, susidariusios dėl anglių pramonei taikomų specialių administracinių, teisinių ar mokestinių nuostatų

                  100 000

                  100 000

                  100 000

                  100 000

                  100 000

                  100 000

                  100 000

                  100 000

                  0

                  800 000

                  f1)

                  Kasybos mokestis

                  100 000

                  100 000

                  100 000

                  100 000

                  100 000

                  100 000

                  100 000

                  100 000

                  0

                  800 000

                  g)

                  Su anglių gavybos padalinių uždarymu susiję papildomi požeminiai saugumo darbai

                  0

                  0

                  200 000

                  0

                  0

                  0

                  4 480 800

                  3 836 800

                  3 495 800

                  3 370 800

                  3 363 800

                  3 237 800

                  3 127 800

                  3 086 800

                  0

                  28 200 400

                  g1)

                  Galerijų užpildymo pelenais projektas ir poveikio aplinkai vertinimas

                  0

                  0

                  200 000

                  0

                  0

                  0

                  0

                  0

                  0

                  0

                  0

                  0

                  0

                  0

                  0

                  200 000

                  g2)

                  Antrinių šachtų saugumo užtikrinimas

                  0

                  0

                  0

                  0

                  0

                  0

                  0

                  0

                  0

                  0

                  70 000

                  74 000

                  0

                  0

                  0

                  144 000

                  g3)

                  Pagrindinių šachtų saugumo užtikrinimas

                  0

                  0

                  0

                  0

                  0

                  0

                  0

                  0

                  0

                  0

                  0

                  0

                  65 000

                  72 000

                  0

                  137 000

                  g4)

                  Darbo išlaidos. Technikai

                  0

                  0

                  0

                  0

                  0

                  0

                  1 160 000

                  1 044 000

                  1 015 000

                  986 000

                  957 000

                  899 000

                  870 000

                  870 000

                  0

                  7 801 000

                  g5)

                  Darbo išlaidos. Darbininkai

                  0

                  0

                  0

                  0

                  0

                  0

                  2 160 000

                  1 632 000

                  1 320 000

                  1 224 000

                  1 176 000

                  1 104 000

                  1 032 000

                  984 000

                  0

                  10 632 000

                  g6)

                  Kasyklos struktūros medžiagų ir paslaugų išlaidos

                  0

                  0

                  0

                  0

                  0

                  0

                  950 000

                  950 000

                  950 000

                  950 000

                  950 000

                  950 000

                  950 000

                  950 000

                  0

                  7 600 000

                  g7)

                  Galerijoms užpildyti pelenais reikalingų medžiagų ir paslaugų išlaidos

                  0

                  0

                  0

                  0

                  0

                  0

                  500 000

                  500 000

                  500 000

                  500 000

                  500 000

                  500 000

                  500 000

                  500 000

                  0

                  4 000 000

                  g8)

                  Išlaidos elektrai (vėdinimui, drenavimui ir pan.)

                  0

                  0

                  0

                  0

                  0

                  0

                  1 250 000

                  1 250 000

                  1 250 000

                  1 250 000

                  1 250 000

                  1 250 000

                  1 250 000

                  1 250 000

                  0

                  10 000 000

                  g9)

                  Galimos pajamos iš pelenų šalinimo

                  0

                  0

                  0

                  0

                  0

                  0

                  – 1 539 200

                  – 1 539 200

                  – 1 539 200

                  – 1 539 200

                  – 1 539 200

                  – 1 539 200

                  – 1 539 200

                  – 1 539 200

                  0

                  – 12 313 600

                  h)

                  Dėl kasybos padaryta žala, jei ji padaryta dėl uždarytų arba uždaromų anglių gavybos padalinių

                  998 931

                  1 198 931

                  1 198 931

                  798 931

                  798 931

                  738 648

                  738 648

                  738 648

                  738 648

                  738 648

                  8 687 898

                  h1)

                  Seručio teritorijos ir pastatų saugumo užtikrinimas ir aplinkos atkūrimas

                  0

                  798 931

                  798 931

                  798 931

                  798 931

                  798 931

                  0

                  0

                  0

                  0

                  0

                  0

                  0

                  0

                  0

                  3 994 656

                  h2)

                  Kasyklos „Nuraxi Figus“ apibūdinimas aplinkos apsaugos požiūriu

                  0

                  200 000

                  400 000

                  400 000

                  0

                  0

                  0

                  0

                  0

                  0

                  0

                  0

                  0

                  0

                  0

                  1 000 000

                  h3)

                  Kasyklos „Nuraxi Figus“ teritorijos ir pastatų saugumo užtikrinimas ir aplinkos atkūrimas

                  0

                  0

                  0

                  0

                  0

                  0

                  738 648

                  738 648

                  738 648

                  738 648

                  738 648

                  0

                  0

                  0

                  0

                  3 693 242

                  l)

                  Išskirtinis esminis turto nuvertėjimas, jei jo priežastis – anglių gavybos padalinių uždarymas

                  5 169 143

                  5 169 143

                  5 169 143

                  5 169 143

                  5 169 143

                  0

                  0

                  0

                  0

                  0

                  0

                  0

                  0

                  0

                  25 845 714

                  l1)

                  Speciali ilgalaikio materialiojo turto amortizacijos norma

                  0

                  4 071 036

                  4 071 036

                  4 071 036

                  4 071 036

                  4 071 036

                  0

                  0

                  0

                  0

                  0

                  0

                  0

                  0

                  0

                  20 355 179

                  l2)

                  Speciali ilgalaikio nematerialiojo turto amortizacijos norma

                  0

                  1 098 107

                  1 098 107

                  1 098 107

                  1 098 107

                  1 098 107

                  0

                  0

                  0

                  0

                  0

                  0

                  0

                  0

                  0

                  5 490 535

                  Bendra suma

                  7 804 000

                  10 020 074

                  8 748 074

                  20 212 874

                  6 660 074

                  15 888 074

                  15 443 048

                  5 635 448

                  4 738 448

                  4 305 448

                  4 414 448

                  3 645 800

                  3 323 800

                  3 282 800

                  6 453 600

                  120 576 012


title: 2016 m. gegužės 25 d. Tarybos sprendimas (ES, Euratomas) 2016/848, kuriuo skiriamas Europos ekonomikos ir socialinių reikalų komiteto Danijos Karalystės pasiūlytas narys

text:
28.5.2016

               LT

               Europos Sąjungos oficialusis leidinys

               L 141/78

         TARYBOS SPRENDIMAS (ES, Euratomas) 2016/848
   2016 m. gegužės 25 d.
   kuriuo skiriamas Europos ekonomikos ir socialinių reikalų komiteto Danijos Karalystės pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Danijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2015 m. rugsėjo 18 d. ir 2015 m. spalio 1 d. Taryba priėmė sprendimus (ES, Euratomas) 2015/1600 (1) ir (ES, Euratomas) 2015/1790 (2), kuriais skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d.

               (2)

               pasibaigus Mikkel DALSGAARD kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. rugsėjo 20 d. Europos ekonomikos ir socialinių reikalų komiteto nariu skiriamas Klaus MATTHIESEN, Head of Negotiations, Confederation of Professionals in Denmark (FTF).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. gegužės 25 d.

            Tarybos vardu

            Pirmininkas

         J.R.V.A. DIJSSELBLOEM

      (1)  2015 m. rugsėjo 18 d. Tarybos sprendimas (ES, Euratomas) 2015/1600, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 248, 2015 9 24, p. 53).

      (2)  2015 m. spalio 1 d. Tarybos sprendimas (ES, Euratomas) 2015/1790, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 260, 2015 10 7, p. 23).


title: 2005/630/EB: 2005 m. rugpjūčio 26 d. Komisijos sprendimas, nustatantis teisinės pagalbos prašymų perdavimo formą pagal Tarybos direktyvą 2003/8/EB

text:
31.8.2005

               LT

               Europos Sąjungos oficialusis leidinys

               L 225/23

      KOMISIJOS SPRENDIMAS

   2005 m. rugpjūčio 26 d.
   nustatantis teisinės pagalbos prašymų perdavimo formą pagal Tarybos direktyvą 2003/8/EB
   (2005/630/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. sausio 27 d. Tarybos direktyvą 2003/8/EB, numatančią teisės kreiptis į teismą įgyvendinimo tarptautiniuose ginčuose pagerinimą nustatant minimalias bendras teisinės pagalbos tokiems ginčams taisykles (1), ypač į jos 16 straipsnio 1 dalį,
   pasitarusi su Direktyvos 2003/8/EB 17 straipsniu įsteigtu komitetu,
   kadangi:

               (1)

               Komisijos sprendimu 2004/844/EB (2) nustatyta teisinės pagalbos prašymų perdavimo standartinė forma pagal Tarybos direktyvą 2003/8/EB.

               (2)

               Pagal Direktyvą 2003/8/EB Komisija taip pat turėtų nustatyti teisinės pagalbos prašymų perdavimą tarp valstybių narių teisminių institucijų palengvinančią standartinę formą.

               (3)

               Pagal Europos Sąjungos sutarties ir Europos bendrijos steigimo sutarties prieduose pateikto Protokolo dėl Danijos pozicijos 1 ir 2 straipsnius, Danija nedalyvavo priimant Direktyvą 2003/8/EB ir todėl nėra jos saistoma arba ji jai nėra taikoma,

         NUSPRENDĖ:
   Vienintelis straipsnis
   Šio sprendimo priede pateikiama teisinės pagalbos prašymų perdavimo standartinė forma yra priimta.

      Priimta Briuselyje, 2005 m. rugpjūčio 26 d.

            Komisijos vardu

         Franco FRATTINI

            Pirmininko pavaduotojas

      (1)  OL L 26, 2003 1 31, p. 41.

      (2)  OL L 365, 2004 12 10, p. 27.

      PRIEDAS
      STANDARTINĖ FORMA


title: 2015 m. balandžio 29 d. Europos Parlamento sprendimas (ES, Euratomas) 2015/1623 dėl sąskaitų, susijusių su Europos Sąjungos 2013 finansinių metų bendrojo biudžeto vykdymu, uždarymo, III skirsnis – Komisija

text:
2015 9 30

               LT

               Europos Sąjungos oficialusis leidinys

               L 255/109

      EUROPOS PARLAMENTO SPRENDIMAS (ES, EURATOMAS) 2015/1623
      2015 m. balandžio 29 d.
      dėl sąskaitų, susijusių su Europos Sąjungos 2013 finansinių metų bendrojo biudžeto vykdymu, uždarymo, III skirsnis – Komisija
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0140/2014) (2),

                  —

                  atsižvelgdamas į Komisijos ataskaitą dėl tolesnių veiksmų, susijusių su 2012 finansinių metų biudžeto įvykdymo patvirtinimu (COM(2014) 607) ir į kartu pridedamus Komisijos tarnybų darbo dokumentus (SWD(2014) 285, SWD(2014) 286),

                  —

                  atsižvelgdamas į 2014 m. birželio 11 d. Komisijos komunikatą „Komisijos 2013 m. rezultatų valdymo srityje apibendrinamoji ataskaita“ (COM(2014) 342),

                  —

                  atsižvelgdamas į Komisijos ataskaitą dėl Sąjungos finansų vertinimo pagal pasiektus rezultatus (COM(2014) 383) ir prie jos pridedamus Komisijos tarnybų darbo dokumentus (SWD(2014) 200, SWD(2014) 201),

                  —

                  atsižvelgdamas į Komisijos 2013 m. atlikto vidaus audito metinę ataskaitą biudžeto įvykdymą tvirtinančiai institucijai (COM(2014) 615) ir pridedamą Komisijos tarnybų darbo dokumentą (SWD(2014) 293),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą kartu su institucijų atsakymais (3) ir į Audito Rūmų specialiąsias ataskaitas,

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į 2015 m. vasario 17 d. Tarybos rekomendaciją dėl patvirtinimo, kad Komisija įvykdė 2013 finansinių metų biudžetą (05303/2015 – C8–0053/2015),

                  —

                  atsižvelgdamas į 2015 m. vasario 17 d. Tarybos rekomendaciją dėl patvirtinimo, kad vykdomosios įstaigos įvykdė 2013 finansinių metų biudžetą (05305/2015 – C8–0048/2015),

                  —

                  atsižvelgdamas į Sutarties dėl Europos Sąjungos veikimo 317, 318 ir 319 straipsnius,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

                  —

                  atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 14 straipsnio 2 ir 3 dalis,

                  —

                  atsižvelgdamas į Darbo tvarkos taisyklių 93 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8–0101/2015),

         1.

            pritaria Europos Sąjungos 2013 finansinių metų bendrojo biudžeto sąskaitų uždarymui;

         2.

            išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2013 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis;

         3.

            paveda Pirmininkui perduoti šį sprendimą Tarybai, Komisijai, Europos Sąjungos Teisingumo Teismui, Audito Rūmams, Europos investicijų bankui, taip pat valstybių narių parlamentams ir nacionalinėms bei regioninėms audito institucijoms ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.

         (7)  OL L 11, 2003 1 16, p. 1.


title: 2010/445/CFSP: 2010 m. rugpjūčio 11 d. Tarybos sprendimas 2010/445/BUSP dėl Europos Sąjungos specialiojo įgaliotinio krizės Gruzijoje klausimais įgaliojimų termino pratęsimo

text:
12.8.2010

               LT

               Europos Sąjungos oficialusis leidinys

               L 211/33

         TARYBOS SPRENDIMAS 2010/445/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio krizės Gruzijoje klausimais įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2008 m. rugsėjo 25 d. Taryba priėmė Bendruosius veiksmus 2008/760/BUSP (1), kuriais Pierre MOREL paskiriamas Europos Sąjungos specialiuoju įgaliotiniu (toliau – ES specialusis įgaliotinis) krizės Gruzijoje klausimais iki 2009 m. vasario 28 d.

               (2)

               2010 m. vasario 22 d. Taryba priėmė Sprendimą 2010/106/BUSP (2), kuriuo ES specialiojo įgaliotinio įgaliojimų terminas pratęsiamas iki 2010 m. rugpjūčio 31 d.

               (3)

               ES specialiojo įgaliotinio įgaliojimų terminas turėtų būti pratęstas iki 2011 m. rugpjūčio 31 d. Tačiau ES specialiojo įgaliotinio įgaliojimai gali būti atšaukti anksčiau, jeigu Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) pasiūlius Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.

               (4)

               ES specialusis įgaliotinis vykdys savo įgaliojimus esant padėčiai, kuri gali pablogėti ir kurios metu galėtų būti pakenkta bendros užsienio ir saugumo politikos tikslams, išdėstytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio krizės Gruzijoje klausimais Pierre MOREL įgaliojimų terminas pratęsiamas iki 2011 m. rugpjūčio 31 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi vyriausiojo įgaliotinio pasiūlymu, įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Tikslai
   ES specialiojo įgaliotinio krizės Gruzijoje klausimais įgaliojimai yra grindžiami 2008 m. rugsėjo 1 d. neeilinės Briuselio Europos Vadovų Tarybos išvadose ir 2008 m. rugsėjo 15 d. Tarybos išvadose dėl Gruzijos apibrėžtais tikslais.
   ES specialusis įgaliotinis turi didinti Europos Sąjungos (toliau – ES arba Sąjunga) veiksmų prisidedant prie konflikto Gruzijoje sureguliavimo veiksmingumą ir informuotumą apie juos.
   3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami įgaliojimai:

               a)

               pirma, prisidėti rengiantis tarptautinėms diskusijoms, numatytoms 2008 m. rugpjūčio 12 d. susitarimo 6 punkte, kurių metu bus svarstomi visų pirma šie klausimai:

                           —

                           saugumo ir stabilumo regione sąlygos,

                           —

                           pabėgėlių ir perkeltųjų asmenų klausimas, remiantis tarptautiniu lygiu pripažintais principais,

                           —

                           kiti šalių bendru susitarimu sutarti klausimai;

                     antra, prisidėti nustatant Sąjungos poziciją bei savo lygiu jai atstovauti minėtų diskusijų metu;

               b)

               sudaryti palankesnes sąlygas 2008 m. rugsėjo 8 d. Maskvoje ir Tbilisyje sudarytam susitarimui bei 2008 m. rugpjūčio 12 d. susitarimui įgyvendinti, veiklą glaudžiai koordinuojant su Jungtinėmis Tautomis ir Europos saugumo ir bendradarbiavimo organizacija (ESBO);

         vykdant pirmiau minėtą veiklą, prisidėti įgyvendinant Sąjungos žmogaus teisių politiką ir Sąjungos požiūrį šioje srityje, visų pirma dėl vaikų ir moterų teisių.
   4 straipsnis
   Įgaliojimų vykdymas
   1.   ES specialusis įgaliotinis atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, kuris su Taryba bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. rugpjūčio 31 d. susijusioms išlaidoms padengti skiriama 700 000 EUR orientacinė finansavimo suma.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą darbuotojams, kuriuos valstybė narė ar Sąjungos institucija komandiruoja dirbti su ES specialiuoju įgaliotiniu, moka atitinkamai ta ES valstybė narė arba Sąjungos institucija. Valstybių narių į Tarybos Generalinį sekretoriatą komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (3), visų pirma dirbdami su ES įslaptinta informacija.
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacija ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai sau pavaldaus personalo saugumui užtikrinti, visų pirma:

               a)

               sudarydamas Tarybos Generalinio sekretoriato rekomendacijomis pagrįstą konkrečios misijos saugumo planą, numatydamas konkrečios misijos fizines, organizacines ir procedūrines saugumo priemones, vadovaudamas saugaus personalo atvykimo į misijos teritoriją ir judėjimo toje teritorijoje valdymui bei saugumo incidentų valdymui, bei numatydamas misijos nenumatytų atvejų ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems jo grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į Tarybos Generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitos
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui arba PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis skatina bendrą Sąjungos politinių veiksmų koordinavimą. Jis padeda užtikrinti, kad visos Sąjungos priemonės būtų naudojamos suderintai siekiant ES vykdomos politikos tikslų. Todėl ES specialiojo įgaliotinio veiksmai derinami su Komisijos veiksmais bei su kitų tame regione veikiančių ES specialiųjų įgaliotinių, visų pirma ES specialiojo įgaliotinio Pietų Kaukaze, veiksmais, atsižvelgiant į specifinius pastarojo įgaliojimų tikslus. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Glaudus ryšys šioje srityje palaikomas su Sąjungos delegacijos vadovu ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. 2011 m. vasario mėn. pabaigoje ES specialusis įgaliotinis pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 259, 2008 9 27, p. 16.

      (2)  OL L 46, 2010 2 23, p. 5.

      (3)  OL L 101, 2001 4 11, p. 1.